KIRJALLINEN KYSYMYS E-0425/01

esittäjä(t): Olivier Dupuis (TDI) neuvostolle

(20. helmikuuta 2001)

Aihe: Tilanne Kongon demokraattisessa tasavallassa ja Ugandan armeijan suorittama Jacques Depelchinin sieppaus

Kongon demokraattinen tasavalta on jo vuosia kärsinyt erittäin vakavasta institutionaalisesta kriisistä. Uusin osoitus tästä on siirtyminen puolimonarkkiseen hallitusmuotoon Joseph Kabilan seuratessa isäänsä presidentin tehtävissä sisällissodan runtelemassa maassa.

Kongossa on useita afrikkalaisia armeijoita. Etenkin Ruandan ja Ugandan joukot pitävät hallussaan tärkeitä alueita maan itä- ja luoteisosissa ja toimivat siellä sotilaallisesti ja puolisotilaallisesti ilman minkäänlaista valvontaa tai juridista oikeutusta. Tässä yhteydessä Ugandan armeija on äskettäin uhkaillut väestöä ja kohdistanut paikallisiin poliittisiin edustajiin terroritekoja, joissa on menty niin pitkälle, että Bunian alueen komendantti eversti Muzoora Edison, majuri Gureme, kapteeni Medi Baguma, upseeri Tinka Godfroid ja kuusi muuta UPDF:n sotilasta sieppasivat professori Wamba dia Wamban ja hänen avustajansa tohtori Jacques Depelchinin. Viimeksi mainittu vietiin eversti Muzooran päämajaan Buniassa ja karkotettiin Kampalaan sen jälkeen, kun häntä oli pidetty seitsemän tuntia eristyssellissä. Depelchin on ollut jo joitakin päiviä nälkälakossa, jotta Ugandan viranomaiset kertoisivat, mistä häntä syytetään ja kaikki hänen oikeutensa palautettaisiin.

Ugandan armeijan menettely on osa pelottelu- ja terroritoimia, joita ugandalaiset sotilaat kohdistavat Ugandan armeijan miehittämän alueen väestöön ja etenkin kongolaisen RCD-vapautusliikkeen aktivisteihin.

Mitä tietoja neuvostolla on Depelchinin tilanteesta? Mihin toimiin neuvosto on ryhtynyt tai aikoo ryhtyä varmistaakseen, että Ugandan viranomaiset vapauttavat Depelchinin välittömästi ja ilman ehtoja? Mikä on EU:n kanta jos EU:lla sellainen on puolimonarkkisen hallitusmuodon käyttöönottoon Kongossa? Mitä EU aikoo tehdä auttaakseen löytämään ratkaisun kriisiin, jossa maa ja alue on ollut jo vuosikausia?

Vastaus

(30. toukokuuta 2001)

Kongon demokraattinen kokoomus -vapausliike (Rassemblement congolais pour la Démocratie Mouvement de Libération, RCD-ML) on Ugandan tukema kongolainen kapinallisryhmittymä.

Lukuun ottamatta arvoisan parlamentin jäsenen antamia tietoja ja kyseiset tiedot vahvistavia uutisia neuvostolla ei ole tietoja RDC-ML:n jäsenen Jacques Depelchinin kohtalosta.

Joidenkin lähteiden mukaan Jacques Depelchinin sieppaus on yhteydessä hemojen ja lendujen väliseen selkkaukseen Ugandan valvonnassa olevassa Kongon tasavallan osassa. Toinen asiaan mahdollisesti vaikuttanut tapahtuma alueella liittyy Kongon vapautusliikkeen MLC:n ja RCD-ML-ryhmittymän osien yhteensulautumiseen. Joidenkin lähteiden mukaan yhteensulautuminen on tapahtunut Ugandan vaatimuksesta, eivätkä kaikki RCD-ML-ryhmittymän jäsenet kannata sitä. Neuvosto antoi 1. helmikuuta 2001 julkilausuman

hemojen ja lendujen välisestä selkkauksesta Kongon demokraattisen tasavallan koillisosassa. Julkilausumassa neuvosto esitti huolestuneisuutensa hemojen ja lendujen välisistä väkivaltaisista yhteenotoista ja verilöylyistä Kongon demokraattisen tasavallan koillisosassa, itäisessä maakunnassa sijaitsevalla Bunian alueella. Ugandan armeijan jatkuva läsnäolo tässä osassa Kongon demokraattista tasavaltaa on vain pahentanut tilannetta ja haitannut pyrkimyksiä rauhan palauttamiseksi sinne.

Tässä yhteydessä EU kehotti myös ihmisoikeuksien noudattamisesta hallitsemillaan alueilla vastaavia Ugandan viranomaisia tekemään kaikkensa näiden verilöylyjen lopettamiseksi ja käyttämään vaikutusvaltaansa alueella oleviin Kongon demokraattisen tasavallan kapinallisliikkeisiin, jotta myös nämä yhtyisivät tähän tavoitteeseen.

Kongon demokraattisessa tasavallassa tapahtuneen vallanvaihdon osalta neuvosto tuomitsi presidentti Laurent Désiré Kabilan murhan ja toisti, että Kongon demokraattisessa tasavallassa voidaan saada aikaan pysyvä rauha vain toteuttamalla kaikille osapuolille oikeudenmukainen neuvotteluihin perustuva rauhanjärjestely ja kunnioittamalla demokratian periaatteita ja ihmisoikeuksia kaikissa alueen valtioissa.

Neuvosto (yleiset asiat) on keskustellut Kongon demokraattisessa tasavallassa vallitsevasta tilanteesta sekä tammikuun että helmikuun istunnoissaan ja antanut kummallakin kerralla päätelmät, joissa ilmaistaan EU:n tukevan rauhaa Kongon demokraattisessa tasavallassa ja alueella Lusakan sopimuksen sekä Kampalan ja Hararen sopimusten mukaisesti ja asiaa koskevia YK:n turvallisuusneuvoston päätöslauselmia noudattaen. Neuvosto oli myös tyytyväinen YK:n turvallisuusneuvoston päätöslauselmaan 1341, jossa hyväksyttiin ajan tasalle saatettu YK:n Kongon demokraattisessa tasavallassa olevien tarkkailijajoukkojen (MONUC) operaation määritys. EU on tarjonnut MONUC:lle jatkuvaa poliittista ja aineellista tukea.

Neuvosto toisti, että on tärkeää käynnistää kansallinen vuoropuhelu varhaisessa vaiheessa ja että EU on valmis jatkamaan tukeaan sen institutionaalisille puitteille.

Neuvosto ilmaisi tyytyväisyytensä YK:n turvallisuusneuvoston päätöslauselman 1341 määräyksiin, joissa kehotetaan konfliktin osapuolia toimimaan yhteistyössä MONUC:in kanssa suunnitelman laatimiseksi kaikkien Lusakan sopimuksen liitteen A luvussa 9.1 tarkoitettujen aseistautuneiden ryhmien riisumiseksi aseista, demobilisoimiseksi ja uudelleen sopeuttamiseksi. EU on valmis tarkastelemaan kansainvälisen yhteisön ja erityisesti Yhdistyneiden Kansakuntien erityisjärjestöjen kanssa tällaisen ohjelman yksityiskohtaista toteuttamista. Neuvosto valtuutti Euroopan unionin erityisedustajan tarkastelemaan, kuinka tässä kysymyksessä olisi edettävä.

Myös 26. helmikuuta pidetyssä istunnossaan neuvosto (yleiset asiat) ilmaisi syvän huolestumisensa siitä, että Kongon demokraattisessa tasavallassa tapahtuu jatkuvasti vakavia ihmisoikeusrikkomuksia, ja se muistutti asianomaisten hallitusten olevan vastuussa siitä, että niiden omat aseistetut joukot sekä niiden de facto -valvonnassa olevat aseistetut joukot kunnioittavat ihmisoikeuksia.